钦定古今图书集成/明伦汇编/官常典/第730卷 > 王维翰
## 钦定古今图书集成/明伦汇编/官常典/第730卷 > 王维翰

按《金史忠义传》：“维翰，和州龙山人。父庭，辽季率县人
保县东山，后以众降。维翰好学不倦，中大定二十八
年进士，调贵德州军事判官，察廉迁永霸令。县豪欲
尝试维翰设事陈诉，维翰穷竟之，遂伏其诈，杖杀之，
健讼衰息。历弘政、获嘉，令佐胥持国治河决有劳，迁
一阶，改北京转运户籍判官，补尚书省令史，除同知”
保静军节度使事，检括户籍，一郡称平。属县有奴杀
其主人者，诬主人弟杀之，刑部疑之。维翰审谳，乃微
行物色之，得其状，奴遂引服。改中都转运副使，摄侍
御史。奏事殿中，章宗曰：“佳御史。”就除侍御史。改左司
员外郎，转右司郎中。仆散揆伐宋，维翰行省左右司郎中。泰和七年，河南旱蝗，诏维翰体究田禾分数以
闻。七月，雨，复诏维翰曰：“雨虽霑足，秋种过时，使多种
蔬菜，犹愈于荒莱也。蝗蝻遗子，如何可绝？旧有蝗处，
来岁宜菽麦。谕百姓使知之。”八年，宋人受盟，还为右
司郎中，进官一阶。上问：“宋人请和，复能背盟否？”维翰
对曰：“宋主怠于政事，南兵佻弱，两淮兵后，千里萧条。
其臣惩韩𠈁胄、苏师旦，无复敢执其咎者，不足忧也，
唯北方当劳圣虑耳。”久之，迁大理卿兼潞王傅、同知
审官院事。新格，教坊乐工阶至四品，换文武正资，服
金紫。维翰奏：“伶优贱工，衣缙绅之服，非所以尊朝廷
也。”从之。大安初，权右谏议大夫。三司欲税间架，维翰
谏不听。转御史中丞。无何，迁工部尚书兼大理卿，改
刑部尚书，拜参知政事。贞祐初，罢为定海军节度使。
是时，道路不通，维翰舟行遇盗，呼谓之曰：“尔辈本良
民，因乱至此，财物不惜，勿恐吾家。”盗感其言而去。至
镇，无兵备，邻郡皆望风奔溃。维翰谓吏民曰：“孤城不
可守，此州阻山浮海，当有生地，无俱为鱼肉也。”乃纵
百姓避难。维翰率吏民愿从者，奔东北山，结营堡自
守。力穷被执，不肯降。妻姚氏亦不肯屈，与维翰俱死。
诏赠中奉大夫，姚氏芮国夫人，谥“贞洁。”